ทุนสำรองประเทศลด800ล้านเหรียญสหรัฐ
ธปท.เผยทุนสำรองประเทศลด 800 ล้านเหรียญสหรัฐ คาดเป็นผลจากธปท.ลดการแทรกแซงค่าเงินบาท
26 เม.ย. 2556

ธปท.เผยทุนสำรองประเทศลด 800 ล้านเหรียญสหรัฐ คาดเป็นผลจากธปท.ลดการแทรกแซงค่าเงินบาท
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศของ ล่าสุด ณ วันที่ 19 เม.ย. ปีนี้ ว่า อยู่ที่ระดับ 1.768 แสนล้านเหรียญสหรัฐ หรือประมาณ 5.073 ล้านล้านบาท ลดลง 800 ล้านเหรียญสหรัฐ หรือประมาณ 2.34 หมื่นล้านบาท หากคิดอัตราแลกเปลี่ยนปัจจุบันที่ระดับ 29.25 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.776 แสนล้านเหรียญสหรัฐ หรือประมาณ 5.157 ล้านล้านบาท 
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.35 หมื่นล้านเหรียญสหรัฐ ลดลง 100 ล้านเหรียญสหรัฐ จากสัปดาห์ก่อนหน้าอยู่ที่ 2.36 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิ ซึ่งรวมทุนสำรองฯในปัจจุบันและForward แล้วอยู่ที่ระดับ 2.003 แสนล้านเหรียญสหรัฐ
ทั้งนี้ คาดว่าทุนสำรองที่ลดลง เป็นผลจากธปท.ลดการแทรกแซงค่าเงินบาท ด้วยการเข้าซื้อเงินเหรียญสหรัฐฯโดยตรงในตลาดส่งมอบทันที (Spot) เพื่อเก็บสะสมในทุนสำรอง ขณะเดียวกันก็ลดการแทรกแซงผ่านตลาดซื้อขายล่วงหน้า (Forward) ด้วย เนื่องจากธปท.ต้องการให้ตลาดปรับตัวตามกลไกลตลาดที่แท้จริง เปลี่ยนแปลงตามความต้องการซื้อและขายเงินเหรียญสหรัฐ  ขณะเดียวกันก็เพื่อลดผลการขาดทุนในงบดุลของธปท. 
อย่างไรก็ตาม ขณะนี้การเคลื่อนไหวของค่าเงินบาทวันนี้เริ่มกลับมาปรับอ่อนค่าลงอีกครั้ง โดยเคลื่อนไหวเปิดตลาดที่ระดับ 29.25-29 บาทต่อเหรียญสหรัฐ อ่อนค่าลงจากเมื่อวันก่อนหน้าที่ปิดตลาดที่ระดับ 29.11 – 29.13 บาทต่อเหรียญสหรัฐ 
สำหรับฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ธปท.ในปัจจุบัน อยู่ที่ 1.366 ล้านล้านบาท ลดลงจากสัปดาห์ก่อนซึ่งเคยอยู่ที่ 1.465 ล้านล้านบาท อย่างไรก็ตามแม้ปริมาณเงินสดหมุนเวียนในระบบลดลง แต่ก็ยังอยู่ในระดับปกติ